SET ปิดเหลือลบ 1 จุด คาดพรุ่งนี้ลงต่อ กังวล “โควิด” รอบใหม่ฉุดศก.ทรุดซ้ำ
SET ปิดเหลือลบ 1 จุด คาดพรุ่งนี้ลงต่อ กังวล "โควิด" รอบใหม่ฉุดศก.ทรุดซ้ำ โดยดัชนีตลาดหุ้นไทยปิดวันนี้ที่ระดับ 1,341.07 จุด ลดลง 1.30 จุด (-0.10%) มูลค่าการซื้อขาย 63,991.66 ล้านบาท
14 ก.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,341.07 จุด ลดลง 1.30 จุด (-0.10%) มูลค่าการซื้อขาย 63,991.66 ล้านบาท
10 หุ้นกดดัชนีวันนี้

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ติดลบตลอดทั้งวัน เป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างติดลบ เช่นเดียวกับตลาดในยุโรปที่เทรดบ่ายนี้ก็ปรับตัวลงกัน จากความกังวลสถานการณ์การแพร่ระบาดไวรัสโควิด-19 ในไทย และสหรัฐฯ ซึ่งในไทยมีโอกาสที่จะเกิดการแพร่ระบาดไวรัสโควิดรอบ 2 ได้ ส่วนสหรัฐฯ ทางผู้ว่าการรัฐแคลิฟอร์เนียได้สั่งปิดสถานประกอบการบางประเภทอีกครั้ง หลังจากยอดติดเชื้อโควิด-19 พุ่งขึ้นอย่างต่อเนื่อง ทำให้นักลงทุนเกิดความกังวลเศรษฐกิจที่กำลังจะดีขึ้นอาจจะต้องกลับมาหดตัวอีก
ส่วนแนวโน้มการลงทุนในวันพรุ่งนี้ (15 ก.ค.) นายชัยยศ กล่าวว่า ตลาดฯคงจะยังอยู่ในช่วงพักตัว โดยดัชนีฯมีโอกาสที่จะอ่อนตัวลงต่อจากแรงกดดันสถานการณ์การแพร่ระบาดไวรัสโควิด-19 โดยให้แนวรับ 1,325 จุด ส่วนแนวต้าน 1,345-1,350 จุด
พร้อมให้ติดตามการประชุมกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัสในวันพรุ่งนี้ ซึ่งตลาดคาดการณ์ว่าจะมีการเพิ่มกำลังการผลิต หากเป็นจริงจะทำให้ราคาน้ำมันฟิวเจอร์สมีโอกาสปรับตัวลงได้ และจะกระทบต่อหุ้นในกลุ่มพลังงานไปด้วย และให้ติดตามรายงานสรุปภาวะเศรษฐกิจ หรือ Beige Book จากธนาคารกลางสหรัฐ (เฟด) ด้วย
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT มูลค่าการซื้อขาย 5,453.91 ล้านบาท ปิดที่ 84.00 บาท เพิ่มขึ้น 2.25 บาท
STA มูลค่าการซื้อขาย 3,302.40 ล้านบาท ปิดที่ 29.50 บาท  ลดลง 0.75 บาท
CPF มูลค่าการซื้อขาย 2,588.19 ล้านบาท ปิดที่ 33.50 บาท ลดลง 0.25 บาท
EA มูลค่าการซื้อขาย 2,123.34 ล้านบาท ปิดที่ 48.50 บาท เพิ่มขึ้น 2.75 บาท
PTL มูลค่าการซื้อขาย 1,854.48 ล้านบาท ปิดที่  22.50 บาท เพิ่มขึ้น 1.10 บาท
ตลาดหุ้นเอเชีย
